**Ali al-Sistani** (arab. علي الحسيني السيستاني, pers. على حسينى سيستانى; s. 4. elokuuta 1930 Mašhad, Iran) on Irakin korkein šiialainen uskonoppinut.

Elämäkerta
----------

Sistani ja Abu al-Qasim al-Khoei.
Ali al-Sistani syntyi 4. elokuuta 1930 Mašhadissa Iranissa. Hänen perheensä tunnettiin uskonoppineina ja al-Sistani alkoi opiskella Koraania jo nuorena. Vuonna 1952 hän muutti opiskelemaan šiialaisten pyhään kaupunkiin Najafiin Irakissa. Najafissa hän oli suurajatollah Abu al-Qasim al-Khoein oppilas ja hän tuli tunnetuksi älykkyydestään ja karismastaan. Vuonna 1990 hänet valittiin tärkeän najafilaisen oppilaitosten verkoston johtoon. Khoei kuoli vuonna 1992 ja hieman sen jälkeen al-Sistani sai kaksitoistašiialaisuuden korkeimman oppineisuuden aseman *marjaʿ al-taqlid*. Sittemmin al-Sistani pyrki parantamaan šiialaisten asemaa šiialaisenemmistöisessä, mutta sunnien pitkään johtamassa Irakissa. Toisaalta toisin kuin esimerkiksi myös aikanaan Najafissa vaikuttanut ja sittemmin Iranin johtoon noussut Ruhollah Khomeini, al-Sistani ei kannattanut aseellisia tai väkivaltaisia keinoja asiansa ajamiseksi.

Yhdysvaltojen johtama liittouma hyökkäsi Irakiin vuonna 2003. Sistani oli vuonna 2002 antanut fatwan muslimien yhtenäisyydestä Irakin ulkopuolisia uhkia vastaan, mutta huhtikuussa 2003 hän antoi toisen fatwan, jossa hän kehotti irakilaisia pidättäytymään vastarinnasta miehitysjoukkoja vastaan. Sodan jälkeen Sistanilla oli tärkeä asema uuden demokraattisen hallinnon pystytyksessä. Elokuussa 2004 Sistani matkusti Britanniaan sydänvaivojensa hoitoa varten. Samaan aikaan Najafissa syttyi yhteenottoja uskonoppineen Muqtada al-Sadrin kannattajien ja amerikkalaisten joukkojen välillä. Sadrin kaltaisen nuoremmat ja radikaalimmat uskonoppineet olivat aiemmin kirtisoineet Sistania, mutta elokuun lopulla Irakiin palanneen Sistanin onnistui silti neuvotella rauha taistelevien osapuolten välille. Kilpailu arvovallasta Sistanin ja Sadrin välillä on kuitenkin jatkunut edelleen.

Ääri-islamilaisen Isis-järjestön vallattua alaa Irakissa Sistani julkaisi kehotuksen irakilaisille aseellisen vastarinnan tekemisestä. Isisin vastaisen taistelun aikana Iranin vaikutusvalta Irakissa on lisääntynyt, mutta Sistani ei ole joistakin toisista Irakin šiialaisista johtohahmoista poiketen tukenut Iranin toimia Irakin ulkopuolella esimerkiksi Syyriassa tai Jemenissä. Sistani onkin nähty yhtenä tärkeänä esteenä Iranin vaikutusvallalle Irakissa.

Lähteet
-------

1. 1 2 3 4 5  Ali al-Sistani Encyclopædia Britannica. Viitattu 30.4.2018. (englanniksi)
2. 1 2 3 4  Grand Ayatollah Ali al-Sistani Fast Facts *CNN Library*. CNN. Viitattu 30.4.2018. (englanniksi)
3. ↑  Who's who in Iraq: Ayatollah Sistani *BBC News*. BBC. Viitattu 30.4.2018. (englanniksi)
4. ↑  Iraq conflict: Shia cleric Sistani issues call to arms *BBC News*. BBC. Viitattu 30.4.2018. (englanniksi)
5. ↑  The ailing ayatollah *The Economist*. Viitattu 30.4.2018. (englanniksi)

Aiheesta muualla
----------------

* 

|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Saksa
* Israel
* Yhdysvallat
* Alankomaat
* Puola

 |

 |